KIRJALLINEN KYSYMYS E-3535/01 esittäjä(t): Chris Davies (ELDR) komissiolle. Rypälepommit Kosovossa ja muualla.



Virallinen lehti nro 229 E , 26/09/2002 s. 0030 - 0030



KIRJALLINEN KYSYMYS E-3535/01 esittäjä(t): Chris Davies (ELDR) komissiolle (8. tammikuuta 2002) Aihe: Rypälepommit Kosovossa ja muualla Mitä Euroopan unionin varoja on käytetty ja käytetään rypälepommien raivaamiseen Kosovossa ja muualla Balkanin alueella? Onko komissiolla minkäänlaista arviota jäljellä olevien rypälepommien määrästä? Onko komissio ottanut rypälepommien valmistusta ja käyttöä tulevaisuudessa koskevan asian esille jäsenvaltioiden tai muiden elinten kanssa? Christopher Pattenin komission puolesta antama vastaus (18. helmikuuta 2002) Maamiinojen raivaus liittyy erottamattomasti räjähtämättömien taisteluvälineiden, rypälepommien ja panssarimiinojen raivaukseen. Yhteisö on myöntänyt tähän tarkoitukseen noin 8,32 miljoonaa euroa vuosina 19982000. Kosovoon arvioidaan sijoitetun noin 50 000 miinaa. Lisäksi aluetta arvellaan pommitetun noin 30 000 rypälepommilla. Kolmen vuoden kovan työskentelyn jälkeen YK:n Mine Action Centre Kosovossa on julistanut Kosovon miinoista turvalliseksi alueeksi. Tämän nopean edistymisen syiksi voidaan katsoa seuraavat: miinoihin ja räjähtämättömiin taisteluvälineisiin liittyvä ongelma on Kosovossa muihin maailman osiin verrattuna rajallinen ja varsin tuore, Kosovon konflikti kesti suhteellisen lyhyen aikaa, miinanraivaajat saattoivat tutustua miinoitettuja alueita koskeviin serbien karttoihin ja ilmaiskuja koskeviin NATOn karttoihin, ja lahjoittajat ovat avustaneet miinanraivaustyötä huomattavasti. Komissio on tietoinen, että räjähtämättömiin taisteluvälineisiin liittyy vielä vähäinen ongelma. Tämän erityistarpeen täyttämiseksi on ryhdytty erityistoimiin, kuten räjähteiden purkamiseen liittyvään koulutukseen, jota yhteisö tuki vuonna 2001. Näistä toimista ja jäljellä olevien miinojen raivauksesta huolehtii Kosovon siviili-interventiojoukko (KCPC). Bosniassa ja Hertsegovinassa, johon miinojen ja räjähtämättömien taisteluvälineiden arvioidaan Euroopassa vaikuttaneen pahiten, räjähtämättömien taisteluvälineiden ja rypälepommien määrää pidetään suurena mutta sitä ei ole täsmennetty (ei ole tehty kattavaa selvitystä maamiinojen vaikutuksista). Bosniassa jalkaväkimiinojen suhteellinen osuus on paljon suurempi. Yhteisö tuki miinanraivaustoimia vuosina 19982001 yhteensä 8,7 miljoonalla eurolla. Tämän lisäksi yhteisö osallistuu noin 3,7 miljoonalla eurolla rajat ylittäviin miinanraivaustoimiin Kroatiassa ja Bosniassa ja Hertsegovinassa. Yhteisö antaa myös hyvin merkittävää tukea Kaakkois-Euroopassa toteutettavaan yhteisön strategiseen miinanraivaustoimintapakettiin kuuluville hankkeille. Niihin kuuluu tutkimus- ja kehitysaloitteita, jotka on käynnistetty vakaussopimuksen yhteydessä. Näihin toimiin myönnetään kolmen vuoden aikana noin 17 miljoonaa euroa. Komissio antoi täyden tukensa rypälepommien ja sodanaikaisten räjähteiden aiheuttamiin ongelmiin keskittyvälle EU:n toimintamallille konferenssissa, jossa tarkasteltiin eräiden tavanomaisten aseiden käytön kielloista tai rajoituksista tehtyä YK:n yleissopimusta. Nämä ponnistelut johtivat hallitusten asiantuntijoista muodostuvan työryhmän perustamiseen. Sen toimeksiantona on tarkastella mahdollisuutta käsitellä näitä taisteluvälineitä yleissopimuksen puitteissa.